Dié swemklere-style is vanjaar in die mode | Maroela Media
Die tyd het aangebreek vir sanderige voete, lang dae langs die swembad en lywe wat lekker in die water baljaar. Of jy nou see toe gaan, in die swembad gaan baljaar, of bloot buite in jou tuin gaan lê, die gepaste swemklere is 'n móét.
Vanjaar word enige liggaamsvorm omarm, met swemklere style wat vir almal werk. As jy nie hou van 'n tweestuk nie, dra 'n eenstuk. As jy nie hou van 'n bikini-broekie op jou heupe nie, dra een wat tot by jou middel gaan. Solank as wat jou baaikostuum voldoen aan die volgende neigings sal jy in die kol wees, waar jy ook al gaan.
Soliede kleure eenstuk
Moenie dink eenstuk-swembroeke is meer net om ekstra vetjies weg te steek nie. Dit is 'n stylvolle alternatief vir mense wat nie van 'n bikini hou nie, maak nie saak van jou lyf nie. Staan vanjaar uit met 'n pragtige rooi, blou of groen eenstuk.
Blou eenskouer eenstuk beskikbaar by Superbalist
Uitknipsels is vanjaar op al wat 'n loopplank is gesien vir klere en aandrokke, en nou loop dié neiging ook oor na swemklere. Dit is ook 'n slim idee om steeds 'n bietjie lyf te wys, al dra jy 'n eenstuk.
Eenstuk met uitknipsels beskikbaar by Cotton On
Diere-motiewe het vanjaar bewys hulle kraai steeds koning. Van luiperd, tot sebra tot slangvelpatrone – gebruik diere se pelsjasse as inspirasie wanneer jy 'n nuwe baaikostuum koop.
Bikini met diere-motiewe beskikbaar by Cotton On
Somertyd is die ideale tyd om te eksperimenteer met helder kleure. 'n Goudbruin lyf lyk ook dikwels ekstra mooi in helder kleure soos pienk, oranje en geel, of kies selfs 'n swembroek met helder tropiese motiewe.
Helder bikini beskikbaar by Superbalist
Swemklere met moue is vanjaar hoogmode. Of dit nou 'n eenstuk is of 'n bikini-top met lang moue. Dit kan ook veral gepas wees as jy aan die Weskus vakansie hou waar die water yskoud is.
Swembroek met lang moue beskikbaar by Bacon Bikinis
Daar is iets oor 'n goeie swart-en-wit swembroek wat uiters gesofistikeerd is. Skaf een van 'n goeie gehalte aan en dit kan jou jaar na jaar hou.